Geen drank glo vir 'BBP's' | Netwerk24
Geen drank glo vir 'BBP's'
Derick Appel, sekretaris van die ANC in die Overberg, is geskok én kwaad ná 'n voorval by Caledon-gholfklub voor­verlede Maandag (25 Februarie).
Appel vertel dat hy ná 'n verkiesings­ver­gadering by die tennisklub met die ANC-ambassadeur, Shaun Beyneveldt, lid van die nasionale parlement, Andrew Madella en raadslede wou gaan koeldrank drink by die Caledon-gholfklub.
"Ons is gestop, want die munisipale gholfbaan is nou glo slegs vir lede oop."
Appel sê hy weet nie meer nie, "want nes ons 'n nasie wil bou, steek die lelike ding, rassisme, sy kop uit."
Henry Metcalf, president van die klub, het by navraag gesê ingevolge die Drankwet mag slegs lede van Caledon-gholfklub van die kroeggeriewe gebruik maak.
Hy het voorts verduidelik wanneer 'n gholfdag by die klub gehou word, betaal spelers 'n inskrywingsfooi wat hulle dan tydelike lede maak vir die dag. "Slegs lede of genooide gaste word dus toegelaat om van die geriewe gebruik te maak."
Metcalf het voorts gesê Caledon-gholfklub is een van die eerste klubs wat sy deure vir alle spelers oopgemaak het. . AO George Fritz, drankbeampte van Caledon-polisie sal by sy provinsiale hoof navraag doen oor die lisensies van die gholf- en rolbalklub. Die koerant sal volgende week sy terugvoer publiseer.